作者:陳允平
標題:過秦樓
內容:翠約蘋香。綠摶槐陰，隔水晚蟬聲斷。壺冰避暖，釧玉敧涼，倦暑懶拈歌扇。雲浪縹緲魚鱗，新月開弦，落星沉箭。恨經年閒闊，柔箋空寄，夢隨天遠。憔悴損、臂薄煙綃，腰寬霞縷，錦瑟暗塵侵染。韓香猶在，秦鏡空圓。薄倖舊盟俱變。虛蠹春華，為誰容改芳徽，魂飛嬌倩。憑危樓望斷，江外青山亂點。